# **DECIZIA ETAPEI DE ÎNCADRARE**

## Nr. PROIECT din 17.01.2020

Ca urmare a solicitării de emitere a acordului de mediu adresate de **S.C. HAZARD EXIM S.R.L.**, cu sediul în comuna Subcetate, sat Subcetate, str. Mihai Eminescu, nr.21, judeţul Harghita, înregistrată la APM Harghita cu nr.9588/07.11.2019, în baza:

**Legii nr.292/2018** privind evaluarea impactului anumitor proiecte publice şi private asupra mediului;

**Ordonanţei de Urgenţă a Guvernului nr.57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr.49/2011**,

autoritatea competentă pentru protecţia mediului APM Harghita decide, ca urmare a consultărilor desfăşurate în cadrul şedinţei Comisiei de Analiză Tehnică din data de **14.01.2020**, că proiectul **“Construire imobil locuințe P+4E cu parter comercial”,** propus a fi amplasat în municipiul Toplița, strada Miron Cristea, nr. 2B, judeţul Harghita, **nu se supune evaluării impactului asupra mediului.**

**Justificarea prezentei decizii:**

**I.Motivele pe baza cărora s-a stabilit neefectuarea evaluării impactului asupra mediului sunt următoarele:**

a) proiectul se încadrează în prevederile Legii nr.292/2018, anexa nr.2. pct.10, lit. b;

b) Justificarea potrivit criteriilor prevăzute în anexa nr. 3;

**1. Caracteristicile proiectului**

a. **Dimensiunea și concepția întregului proiect**:

Proiectul constă în construirea unui imobil pentru locuințe P+4E cu parter comercial, realizat pe un teren proprietate privată, cu o suprafață S=526 mp unde există deja o construcție cu regim de înălțime P, cu o suprafață Sc=45 mp și Sdc=45 mp.

Clădirea propusă se va dezvolta pe parter și 4 etaje.

Terenul este identificat prin CF 52218 municipiul Toplița.

Parcarea pentru 3 autovehicule, va fi supraterană, și se va construi în incinta amplasamentului proiectului de investiție, la distanța de minim 5 m de ferestrele spațiilor de locuire, de pe fațadă.

Accesul la terenul aferent proiectului de investiție pentru spațiul comercial, precum și cel pentru situații de urgență se va realiza de pe latura sud-vestică, de pe strada Sportivilor, iar accesul pentru locuințele colective va fi realizat de pe strada Miron Cristea.

Suprafețele noi proiectate sunt:

|  |  |
| --- | --- |
| Suprafața terenului: | 526 mp |
| Suprafața construită | 235,66 mp |
| Suprafața desfășurată construită | 937,62 mp |
| Suprafața utilă (bloc+centrală) | 853,64 |
| P.O.T. propus | 44,8 % |
| C.U.T. propus | 1,78 |
| Suprafața spații verzi | 121,25 mp |
| Suprafața aleei pietonale și terasă | 72,4 mp |
| Suprafața platforma asfaltată | 96,65 mp |
| Număr locuri de parcare | 3 |

Amenajarea terenului propune o cale de acces pietonal între străzile Sportivilor și Miron Cristea, care se vor lega printr-un pachet de trepte pentru a rezolva diferența de nivel dintre ele.

Apartamentele vor fi distribuite pe cele 4 etaje astfel: câte 1 apartament cu 2 camere și 2 apartamente cu câte o cameră/etaj.

Spațiul comercial va beneficia de un grup sanitar și o depozitare proprie cu un acces din exterior pentru aprovizionare și acces clienți .

**Utilități:**

Construcția va fi racordată la rețelele utilitare existente în zonă:

* la rețeaua electrică existentă în zonă,
* la rețeaua de apă potabilă potabilă existentă în zonă,
* la rețeaua de canalizare menajeră existentă în zonă.

Microclimatul (încălzirea): corpuri statice din oțel tip panou.

Prepararea agentului termic cu apă caldă cu parametrii 80/60 0 C pentru încălzire, se realizează prin intermediul unei centrale termice cu gazeificare, funcționând pe combustibil solid, lemne sau peleți, și un număr de 10 panouri solare echipate cu 20 de tuburi vidate fiecare. Apa caldă rezultată de la aceste panouri se va descărca într-un vas de acumulare, Puffer, amplasat în camera centralei termice.

Gazele de ardere vor fi evacuate printr-un coș de fum.

1.b. **Cumularea cu alte proiecte**: - În zona amplasamentului studiat, există construcții și amenajări cu funcțiuni similare și conexe: locuințe individuale și colective, spații comerciale, pensiuni. Proiectul propus nu se cumulează cu realizarea de alte proiecte de investiții din zonă.

1.c. **Utilizarea resurselor naturale, în special a solului, a terenurilor, a apei și a biodiversității**: - În timpul construcției se vor efectua excavări, rambleieri, transporturi și lucrări în cadrul sitului. Resursele naturale care vor fi folosite în timpul construcției includ apa, materialele inerte, materialele de construcție, dispozitive de fixare și altele. Se vor folosi de asemenea, combustibil și energie electrică, precum și materiale auxiliare deservite – apă, combustibil, energie electrică și alte materiale auxiliare.

1.d. **Cantitatea și tipurile de deșeuri generate/gestionatei**:

*În perioada executării lucrărilor* de construcții:

* Pământul rezultat în urma descoperirii terenului, în vederea realizării construcției propuse-se va prelua cu mijloace auto și se va transporta pe un amplasament indicat de Primăria Municipiului Toplița. Mijloacele de transport utilizate vor fi acoperite pentru a se evita împrăștierea deșeurilor.
* Surplusul de excavație constând în piatră sfărâmată și eventual pământ vegetal se va utiliza la reamenajarea terenului după încetarea lucrărilor de construcție.
* Pentru realizarea eficientă și organizarea optimă a colectării și transportului deșeurilor și materialelor reciclabile se va avea în vedere alegerea unui sistem adecvat de colectare. Se recomandă colectarea de tip selectiv, în recipiente speciale alese în funcție de tipurile și cantitățile de deșeuri generate.
* Deșeurile de tip menajere-se vor colecta selectiv și vor fi depozitate temporar pe amplasament, până la predarea lor unor operatori specializați.
* Deșeuri din construcții (beton, cărămizi, materiale ceramice, lemn, mase plastice) se vor colecta selectiv, se vor depozita temporar pe amplasament în containere specializate și se vor preda la operatori autorizați pentru colectarea și transportul în vederea valorificării/eliminării finale.
* Transportul deșeurilor se va realiza numai de către operatorii economici care dețin autorizație de mediu conform legislației în vigoare pentru activitățile de colectare/stocare temporară/tratare/valorificare/eliminare și vor fi evacuate săptămânal sau în funcție de cantitatea de deșeuri rezultată în urma execuției.

*În perioada de funcționare*:

* Vor rezulta deșeuri de tip menajer, care se vor depozita temporar pe amplasament în containere specializate, marcate corespunzător pentru colectarea selectivă și se vor preda la operatori autorizați pentru colectarea și transportul în vederea valorificării/eliminării finale.
* Platforma dedicată depozitării temporare a deșeurilor va fi amplasată la o distanță minimă de 10 m față de camerele de locuit ale imobilului, va fi împrejmuită și impermeabilizată. Containerele vor fi poziționate astfel încât să existe un acces facil și rapid la ele, recipientele vor fi întreținute într-o bună stare.
* Colectarea deșeurilor menajere se va realiza astfel încât să se evite orice risc creat de mirosuri, insecte, rozătoare.
* Deșeurile valorificate vor fi eliminate etapizat.

1.e. **Poluarea și alte efecte negative:**

**Sursele de poluare a apelor** *în perioada de execuție* a proiectului, sunt reprezentate de:-Posibila apariție a unei poluări accidentale a apelor de suprafață, în zona lucrărilor, ca urmare a întreținerii defectuoase a utilajelor și mașinilor și managementului defectuos a deșeurilor, precum și a substanțelor toxice și periculoase,

* Ape rezultate de la spălarea utilajelor.

*În timpul de funcționării*

Lucrările proiectate nu influențează regimul apelor de suprafață sau subterane. Obiectivul are în zonă rețea de apă potabilă și rețea de canalizare centralizată.

Apele pluviale vor fi captate printr-un sistem de jgheaburi și burlane și se vor deversa în rețeaua de canalizare centralizată.

*Perioada de execuție* **sursele de poluanți atmosferici** sunt reprezentate de:

* Vehicule rutiere utilizate pentru transportul echipamentelor și materialelor de construcție,
* Utilaje pentru diferite activități de construcție,
* Manipularea materialelor de construcție aflate sub formă de pulberi.

Poluanții generați în atmosferă sunt cei specifici arderii motorinei precum și particule în suspensie cu un spectru dimensional larg.

*Pentru perioada de exploatare*, sursele de poluare a aerului sunt agregatele ce asigură climatizarea și ventilația, spațiile de ventilație de la băi, aparatura tehnologizată care se va folosi în spațiul comercial.

În perioada de exploatare, mediul de lucru în bucătărie va fi propice desfășurării activității, prin asigurarea aerisirii permanente a spațiului, prin ușile ample situate pe lățimea bucătăriei.

Principalele **surse de zgomot și vibrații** în perioada de execuție sunt:

-mijloacele de transport care se deplasează în incinta complexului, funcționarea echipamentelor și utilajelor din dotare, manipularea materialelor, zgomotul produs de operațiile aferente.

*În perioada de exploatare s*ursele de poluare prin zgomot și vibrații în perioada de utilizare sunt:

* Circulația autovehiculelor aparținând locatarilor,
* Traficul auto în zona stradală.

În perioada executării lucrărilor de construcții, **sursele potențiale de contaminare a solului sunt:**

* Traficul auto care generează NOx, SO, SO2, CO, metale grele, care, prin intermediul atmosferei, se pot depune pe suprafața solului, conducând la contaminarea acestuia,
* Depozitarea necontrolată a deșeurilor menajere și a deșeurilor rezultate din activitatea de construcții,
* Generarea unor deșeuri industriale din activitățile de întreținere și reparații ale utilajelor,
* Scurgerile accidentale de motorină și lubrifianți de la utilajele din dotare.

În perioada de funcționare

Clădirea dispune de un trotuar perimetral, la care se adaugă alei, terase, parcaje, pentru traficul persoanelor, riscul degradării solului fiind scăzute.

1.f. **Riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice:** - Nu este cazul.

1.g. **Riscurile pentru sănătatea umană - din cauza contaminării apei sau a poluării atmosferice:** - Nu este cazul.

**2**. **Amplasarea proiectului**

2.a. Utilizarea actuală și aprobată a terenului:*- Terenul aferent proiectului de investiție este situat în intravilanul municipiului Toplița, conform PUG aprobat prin HCL 20/2012 și este proprietatea persoanei juridice SC HAZARD EXIM SRL intabulare drept de proprietate, dobândit prin convenție cota 1/1. În prezent, pe teren, există o construcție Casa de locuit, cu regim de înălțime – parte și S=45mp. Proiectul este amplasat în intravilanul municipiului Toplița, județul Harghita, într-o zonă periferică, terenul fiind înregistrat cu CF 52218. Folosința actuală a terenului și a terenurilor învecinate este-curți construcții. Acest amplasament se află într-o zonă pentru instituții și dotări publice, prin urmare, în zonă, se găsesc funcțiuni complementare.*

2.b. Bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia:*- Nu este cazul.*

2.c. Capacitatea de absorbţie a mediului natural, acordându-se o atenție specială următoarelor zone:

*2.c.1.* zoneumede, zone riverane, guri ale râurilor*: nu este cazul,*

*2.c.2.* zonecostiere și mediul marin*: nu este cazul,*

*2.c.3.* zonemontaneşiforestiere*: nu este cazul,*

*2.c.4.* arii naturale protejate de interes național, comunitar, internațional*: nu este cazul,*

*2.c.5.* zone clasificate sau protejate conform legislației în vigoare*: nu este cazul*

*2.c.6.* zoneîn care au existat deja cazuri de nerespectare a standardelor de calitate a mediului prevăzute de legislația națională și la nivelul Uniunii Europene și relevante pentru proiect sau în care se consideră că există astfel de cazuri : *nu este cazul*

*2.c.7.* zonele cu o densitate mare a populației*: nu este cazul;*

*2.c.8.* peisaje și situri importante din punct de vedere istoric, cultural sau arheologic*: nu este cazul,*

**3. Tipurile și caracteristicile impactului potenţial**

În raport cu criteriile stabilite mai sus la pct. 1 şi 2 **nu au fost identificate efecte semnificative** posibile, astfel:

1. importanța și extinderea spațială a impactului (de exemplu, zona geografică și dimensiunea populației care poate fi afectată):

- aria geografică: redusă a intravilanului municipiului Toplița, strada Miron Cristea, nr. 2B, județul Harghita,

- numărul persoanelor afectate: prin realizarea proiectului nu vor fi persoane afectate negativ,

b. natura impactului*: impact pozitiv minor,*

c. natura transfrontalieră a impactului*: - nu este cazul;*

d. intensitatea și complexitatea impactului: - în perioada realizării proiectului: vor rezulta deșeuri, care vor fi gestionate conform pct.1.d.*.*

*e.* probabilitatea impactului: *- mică,*

f. debutul, durata, frecvența și reversibilitatea preconizate ale impactului: - *impact de scurtă durată, numai în timpul executării lucrărilor de execuție. Nu rezultă impact permanent.*

g. cumularea impactului cu impactul altor proiecte existente și/sau aprobate: *nu este cazul.*

h. posibilitatea de reducere efectivă a impactului: *nu este cazul.*

**II. Motivele pe baza cărora s-a stabilit necesitatea neefectuării evaluării adecvate sunt următoarele**: - proiectul propus nu intră sub incidenţa art. 28 din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr.49/2011, cu modificările şi completările ulterioare

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă:** *-* proiectul propus nu intră sub incidenţa art.48 şi 54 din Legea apelor nr.107/1996 cu modificările şi completările ulterioare

**Condiţiile de realizare a proiectului**

a) Evitarea poluării solului și a mediului acvatic cu produse petroliere în urma pierderilor de carburanți de la mijloacele de transport și de la utilajele de construcții folosite în timpul executării lucrărilor. Impunerea pentru constructor a dotării cu materiale absorbante pentru produse petroliere în scopul garantării evitării poluării accidentale a mediului cu aceste substanțe.

b) Este interzisă afectarea terenurilor în afara amplasamentelor autorizate pentru realizarea lucrărilor de investiții, prin:

- abandonarea, înlăturarea sau eliminarea deșeurilor în locuri neautorizate,

- staționarea mijloacelor de transport în afara terenurilor desemnate în acest scop,

- distrugerea sau degradarea, prin orice mijloace, a vegetației ierboase sau lemnoase.

Titularul unui proiect are obligaţia de a notifica în scris autoritatea competentă pentru protecţia mediului despre orice modificare sau extindere a proiectului survenită după emiterea deciziei etapei de încadrare, acordului de mediu şi anterior emiterii aprobării de dezvoltare conform art. 34 alin. (1) din anexa 5 a Legii nr. 292/2018 privind evaluarea impactului anumitor proiecte publice şi private asupra mediului.

Răspunderea pentru corectitudinea informaţiilor puse la dispoziţia autorităţii competente pentru protecţia mediului şi a publicului, revine în întregime titularului proiectului;

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr.292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr.292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.

DIRECTOR EXECUTIV,

ing. DOMOKOS László József

ŞEF SERV. A.A.A., ŞEF SERV. C.F.M.,

ing. BOTH Enikő ing. SZABÓ Szilárd

Întocmit Întocmit

VASZI Monika geogr. MIHÁLY István